גל גדות
פרסום ברשתות חברתיות ופעילות למען ישראל

גדות מתפעלת עמוד פייסבוק הכולל כ-18 מיליון עוקבים, באינסטגרם כ-109 מיליון עוקבים ובטוויטר כ-3.7 מיליון עוקבים (הנתונים נכונים לחודש ינואר 2024).
בשנת 2014, במהלך מבצע צוק איתן, פרסמה גדות בפייסבוק פוסט של תמיכה בחיילי צה"ל שנאלצים להילחם במחבלים של החמאס שמסתתרים מאחורי נשים וילדים, בתמונה בה נראות היא ובתה הבכורה מברכות על נרות שבת, מעשה שזיכה אותה בתגובות מעורבות, בהן מצד גולשים פרו-פלסטיניים.
ב-2016, בערב יום הזיכרון לחללי מערכות ישראל, היא פרסמה תמונה משעשעת באינסטגרם שלא קשורה לאירוע. לאחר שספגה ביקורת החליטה להסירה. בנוסף בשנה זו, במהלך האולימפיאדה פרסמה שני פוסטים לכבוד הזכיות של הישראליים במדליות, ולאחר מכן תצלום שלה עם נשיא המדינה פרס לציון היום שבו נפטר.
ב-12 במאי 2021 צייצה גדות בחשבון הטוויטר שלה מה שלגביה היה מסר של אחדות על רקע אירועי מבצע שומר החומות. גדות כתבה בציוץ:
לבי נשבר. ארצי במלחמה. אני דואגת למשפחתי ולחבריי. אני דואגת לעמי. זה מעגל אכזרי שנמשך זמן רב מדי. לישראל מגיע לחיות כאומה חופשייה ובטוחה. לשכנינו מגיע אותו הדבר. אני מתפללת למען הקורבנות ומשפחותיהם, אני מתפללת לסופה של העוינות הבלתי מתקבלת על הדעת הזו, אני מתפללת שמנהיגינו ימצאו את הפיתרון, כך שכולנו נוכל לחיות בשלום אלה לצד אלה. אני מתפללת לימים טובים יותר.
באוקטובר 2023, בזמן מלחמת חרבות ברזל, גדות, יחד עם שחקנים, קומיקאים ומנהלי בידור מהוליווד חתמה על מכתב פתוח לנשיא ביידן. הם קראו לשחרור בני ערובה המוחזקים על ידי ארגון הטרור חמאס. הקמפיין שהושק לצד המכתב נקרא #NoHostageLeftBehind. המכתב מדגיש את הרצון לחופש הן לישראלים והן לפלסטינים לחיות בשלום ומגנה את האלימות של חמאס.
בנובמבר 2023 ארגנה הקרנה לבכירים בהוליווד של סרטון תיעוד הזוועות שביצעו מחבלי חמאס במסיבה ברעים ובקיבוצים שהוציא דובר צה"ל.
בדצמבר 2023 פרסמה פוסט ובו קראה לארגוני הנשים ולאו"ם לפעול למען הנשים שנפגעו ואלו שמצויות כרגע בשבי חמאס, ולהפסיק לשתוק. עוד טענה כי "העולם אכזב את נשות ישראל ב-7 באוקטובר".
ב-5 במרץ 2025 קיבלה גדות את אות ההוקרה של הליגה נגד השמצה (ADL) על פעילותה במאבק נגד אנטישמיות והעלאת המודעות לנושא. בנאום שנשאה אמרה:
שמי גל, אני יהודייה, ונמאס לנו מהשנאה כלפינו. אנחנו נתעמת עם האנטישמיות, נוקיע אותה, אבל לעולם לא ניתן לה לא רק להביס אותנו – אלא גם להגדיר אותנו. כי האהבה שלנו חזקה יותר מהשנאה שלהם.
אני מכירה נשים רבות כאן ובקהילה שלנו שנאבקו על זכויות של נשים ונערות. ב-7 באוקטובר נשים יהודיות עברו טרור מיני, אונס, רצח ונחטפו על ידי חמאס. הקשבנו, חיכינו לשמוע תמיכה מאחיותינו ברחבי העולם – ורוב הזמן נתקלנו בשתיקה. אנחנו לא יכולים להמשיך לחכות. אנחנו לא יכולים להחזיק את הנשימה ולקוות או להתחנן לתמיכה מאנשים, מקבוצות ומקהילות שלא רוצים להיות שם בשבילנו. אנחנו חייבים להיות שם עבור עצמנו.
לכן, כל יהודי חייב עכשיו לקחת חלק, בכל דרך שהוא יכול. לדבר, ללמוד יותר על ההיסטוריה שלנו, להצטרף לבית כנסת, למצוא את הקהילה שלו, להתחבר. וכשאנחנו תומכים בקהילה שלנו, אסור לנו להפסיק להושיט יד גם לעולם שמסביבנו.
אנחנו, העם היהודי, עם עתיק. עם סיפור עתיק. בארץ עתיקה. אנחנו עם שחוגג את החיים. אנחנו עם שעובד כדי לראות עתיד טוב יותר ורגוע יותר. אנחנו עומדים מול השנאה, אבל עושים זאת מתוך אהבה, ותמיד שואפים להפוך את העולם למקום טוב יותר.
את נאומה היא פתחה ב"אני גל, ואני יהודיה. זה לא מטורף שרק להגיד את זה, להביע את העובדה על מי אני, מרגיש כמו אמירה שנויה במחלוקת? לצערנו, זה המצב היום". בהמשך ציטטה בעברית את הלל הזקן, "אם אין אני לי, מי לי", ופרשה את דבריו כ"גם אם לא נשמע כאלה שמשמיעים קול למעננו, אנחנו צריכים להמשיך להשמיע קול למעננו ולהושיט יד לכולם שיצטרפו". היא גינתה את את השתיקה של העולם מול טבח שבעה באוקטובר והתפרצות האנטישמיות ברחבי העולם, וקראה לשחרור של כל החטופים הישראלים.